**פעילות בנושא**

**התמודדות עם דילמות ערכיות במהלך תקופת השואה**

במהלך תקופת השואה נאלצו יהודים (ולא רק יהודים) להכריע באופן יומיומי במגוון רחב של דילמות, שהציפו בקרבם שאלות מוסריות קשות והביאו להתנגשויות בין ערכים. יהודים נאלצו להכריע בגטאות ובמחנות במגוון דילמות בנושאים כמו ערבות הדדית, רפואה, אמונה, מנהיגות, האם לצאת למאבק מזוין נגד הגרמנים או לא ועוד. פעמים רבות הייתה ההכרעה בדילמות ערכיות במהלך השואה מורכבת יותר מבחירה בין טוב לרע, שחור או לבן. ננסה לברר, לחדד ולהעמיק במקרים המורכבים הללו, מתוך מקום של חמלה והבנת המציאות ההיסטורית. נבחן כיצד דילמות מוסריות נוצרות ומתעצמות כאשר אדם נאלץ להכריע לטובת ערך אחד על חשבונו של ערך אחר.

**חלק ראשון**

**תחילה נברר יחדיו: כיצד הייתם מגדירים "דילמה ערכית"?**

ניתן לומר שמדובר בסיטואציה שבה האדם ניצב מול מספר אפשרויות להכרעה ערכית, ועליו להכריע ביניהן. מרגע ההכרעה – אין ממנה חזרה. כל בחירה במסלול אחד היא ויתור על האפשרויות האחרות.

**משימה:** נסו להיזכר בדילמה ערכית שהייתם צריכים להכריע בה. מה היו האפשרויות שעמדו בפניכם? כיצד הכרעתם ומדוע?

**חלק שני**

**מהם לדעתכם המאפיינים של דילמות ערכיות מתקופת השואה?**

* 1. שאלות של חיים ומוות
  2. הצורך להכריע באופן מהיר מאוד
  3. לעתים קרובות התקיימו הדילמות בתנאים קיצוניים – בגטאות, במחנות ובמסתור.
  4. הכרעה בדילמה יכולה הייתה לגרום למותו של אדם אחר.
  5. לעתים צריך היה אדם לפעול כנגד מצפונו.

**בחרנו עבורכם מקור היסטורי הממחיש דילמה ערכית שדרשה הכרעה במהלך ימי השואה.   
קִרְאו אותו והתייחסו למשימה בהמשך. לאחר שסיימתם את המשימה, קראו את הפתרון שהוכרע במקרה הנדון באותם ימים.**

**האם לפתוח בפעולת התנגדות מזוינת, בניגוד לעמדת רוב מנהיגי הציבור?**

האקציה הגדולה החלה בקיץ 1942. מלכתחילה נקטו הגרמנים שלל תכסיסים והסוואות ביחס ליעד השילוח של האנשים וביחס להיקף השילוחים. כל זה זרע חוסר בהירות בגטו לגבי המתרחש וטיפח את האשליה שרבים ייוותרו בחיים. את איסוף היהודים לכיכר השילוחים ביצעה המשטרה היהודית. ראש היודנראט אדם צ'רניאקוב התאבד ביום השני לאקציה. בישיבות של חברי תנועות הנוער עם ראשי הציבור, שנמשכו לסירוגין במהלך האקציה המתמשכת, קראו חברי תנועות הנוער להתנגדות. ביום הראשון לאקציה כינסנו ישיבה של המפלגות והאישים המוכרים בגטו. באו לישיבה מטובי האנשים. [...] העמדנו את השאלה: אמנם אין בידינו נשק, רק שני אקדחים, אך נגדנו עומדת עתה רק המשטרה היהודית, גם לה אין נשק. אנו יכולים להילחם בה במקלות, למנוע ממנה לבצע את מלאכתה. תשובותיהם של חלק ממנהיגי הציבור: "שמענו מפי מקור גרמני מוסמך כי האקציה מכוונת רק לחמישים אלף, אולי שבעים אלף... האקציה תיפסק תוך שבוע או שבועיים. רוב העם יישאר. אם תצאו למלחמה בשוטרים היהודים, תביאו לידי כך שהגרמנים יתפרצו לגטו והם לא יבררו. ייקחו את מי שלא עובד וגם את מי שעובד. יהרגו את כולם. אינכם רשאים ליטול על מצפונכם חייהם של מאות אלפי אנשים".

**מתוך: צביה לובטקין, בימי כיליון ומרד.**

**המשימה:**

* קִראו היטב את העדות.
* ודאו שהבנתם את הסיטואציה ההיסטורית שבה התרחש האירוע.
* הגיעו להסכמה מהי הדילמה הערכית שהייתה באותו אירוע.
* מהם כל הפתרונות האפשריים לאותו אירוע ומהי המשמעות של כל אחד מהם?
* כיצד לדעתכם הכריעו לבסוף בדילמה הערכית באירוע זה?

**סיום הדילמה**

לאחר שנואשנו מהציבוריות היהודית ומאדישותה של המחתרת הפולנית, התכנסנו, מספר מצומצם של חברים מהתנועה החלוצית בלבד, והקמנו את "הארגון היהודי הלוחם" (אי"ל), שנודע אחר כך בפולין וברחבי העולם בשם הפולני ז'או”ב [...].   
הדבר היה ב־28 ביולי 1942, שבוע אחד בלבד לאחר התחלת האקציה. כחמישים אלף יהודים כבר מצאו אז את מותם בטרבלינקה. בישיבה הזאת היו שטענו: מה יש בידנו לעשות? נשק אין לנו, המוני היהודים ומנהיגיהם עדיין משתעשעים באשליות שווא, והם נגדנו...